Coloradon osavaltio on samankokoinen kuin Suomi, viisi miljoonaa asukasta. Sen suora demokratia on suomalaisittain suorastaan hätkähdyttävää: Kansalaisryhmät voivat laatia lakiehdotuksen, kerätä riittävästi allekirjoituksia ja saada aloitteensa suoraan sitovaan kansanäänestykseen. Juuri näin hyväksyttiin Coloradon kiistelty ja kiitelty kannabislaki.

Mistä on kyse? Kannabiksen lääkekäyttö on sallittua 21 Yhdysvaltain osavaltiossa

USA:n liittovaltio kohtelee kannabista yhä ykkösluokan huumeena

Coloradon ja Washingtonin osavaltiot ovat laillistaneet myös kannabiksen viihdekäytön

A2 Kannabis-ilta 4.3. klo 21.00 TV2:ssa ja osoitteessa yle.fi/kannabis-ilta

Pieni soma tiilitalo aivan Denverin ydinkeskustan pilvenpiirtäjien kupeessa. Meidät ottaa vastaan hyvinpukeutunut ystävällinen asianajaja Brian Vicente – toinen niistä miehistä, jotka kirjoittivat kannabiksen viihdekäytön laillistaneen perustuslakimuutoksen. Hän kertoo, että 27 Yhdysvaltain osavaltiossa on käytössä kansalaisaloite, jonka avulla lakeja voidaan säätää kokonaan ohi vaaleilla valittujen edustajien.

”Poliitikot ovat pelkureita”

- Näin meidän demokratiamme toimii, ja hyvä niin. Varsinaiset lainsäätäjämme, poliitikot, he ovat pelkureita. He eivät uskalla tarttua arkaluontoisiin aiheisiin, kuten homoliittoihin tai kannabiksen laillistamiseen, vaikka kansalaiset kannattavat näitä asioita. Siksi on loistavaa, että meillä on reitti jonka kautta voimme ohittaa vaaleilla valitut lainsäätäjät ja antaa kansan puhua, Brian Vicent sanoo.

Coloradossa kansalaisaloitteen taakse tarvitaan 100 000 hyväksyttyä allekirjoitusta, jotta lakiesitys voidaan viedä kansanäänestykseen. Kannabislain tueksi kerättiin lähes 200 000 allekirjoitusta, varmuuden vuoksi. Kansanäänestys on sitova, ja laki tulee voimaan jos enemmistö äänestäneistä sitä kannattaa. Kannabiksen laillistanut Perustuslakimuutos 64 sai taakseen 55 prosenttia äänestäneistä coloradolaisista.

Miljoonien dollarien kampanja

Äänestystä edelsi kaksivuotinen, miljoonia dollareja maksanut kampanjointi laillistamisen puolesta. Brian Vicente kertoo, että rahat kerättiin yksityiltä lahjoittajilta, suurilta ja pieniltä. Suurisijoittaja George Sorosin nimi mainitaan usein Coloradon projektin rahoittajana, mutta Brian Vincenten mukaan Sorosilta ei tullut dollariakaan.

Yle

- Huomattavaa tukea tuli Washingtonissa toimivalta Marijuana Policy Projectilta. Suurin yksittäinen lahjoittaja oli vastikään kuollut, autovakuutuksilla rikastunut miljardööri Peter Lewis.

Brian Vincente ja kumppanit kirjoittivat Coloradon kannabislakiin tiukat valvontapykälät. Rekisteröitymismaksut ovat mittavat, turvallisuuteen ja tuotantotiloihin on investoitava, kaikkien tuottajien on sitouduttava elektroniseen valvontaan, jossa jokaisen taimen elinkaarta seurataan mikrosirun avulla ”from seed to sale”, siemenestä kauppantekoon asti.

- Haluamme hoitaa tämän kunniallisesti ja vastuullisesti. Toivon että saamme katukaupan ja mustan pörssin loppumaan, siirrämme kannabiskaupan tiskin taakse ja verotuksen piiriin, osoitamme että se on hyväksi yhteisölle. Uskon että myös muut osavaltiot ymmärtävät pian, että tämä on parempi järjestelmä kuin se että suljemme kansalaisiamme telkien taakse marihuanan käytön takia.

”Tämä on kapitalismia”

Brian Vicenteä ja koko kannabiskampanjaa on kritisoitu pienten yrittäjien ohittamisesta. Coloradossa on vuoden 2000 kansanäänestyksen jälkeen ollut kaikkien täysi-ikäisten kansalaisten mahdollista viljellä lääkekannabista ja myös myydä sitä lääkemarihuanaa käyttäville potilaille. Mutta pienet kannabisapteekit eivät pysty suorittamaan uuden lain mukaisia maksuja tai investoimaan tarvittaviin valvontajärjestelmiin. Brian Vicente on kuullut kritiikin, mutta kohauttaa olkapäitään:

- Kuulemme kyllä tuollaista kritiikkiä, mutta näin tämä meidän järjestelmämme nyt vain toimii. Tämä on kapitalismia. Rikkaammilla ihmisillä on mahdollisuus ostaa pienempiä yrityksiä ja rakentaa kannabisyritysketjuja, ja heillä on laillinen oikeus tehdä niin. Mutta kyllä uusia sääntöjä pystyvät noudattamaan myös monet yksittäiset yrittäjät, muutamat heistä ovat varsin menestyneitä

- Aiemmin eivät kaupankäynnin säännöt olleet kovinkaan selvät, eivätkä kaikki bisneksessä mukana olevat ehkä kaikkien fiksuimmasta päästä. Eikä kuva tästä teollisuudenalasta useinkaan ollut niin hyvä kuin se olisi voinut olla. Nyt markkinoille on tulossa suurempia ja hienostuneempia yrittäjiä, jotka todellakin haluavat toimia parhaiden mahdollisten periaatteiden mukaisesti. Ja heidän kauttaan kannabisteollisuus näyttäytyy legitiiminä.

50 miljardin dollarin bisnes

Brian Vicente uskoo, että kannabiksesta tulee nopeasti isoa bisnestä. Hänen mukaansa on todennäköistä, että kannabis on 10-15 vuoden kuluttua laillistettu myös liittovaltion tasolla.

Yle

- Tänä vuonna odotamme Coloradossa 500 miljoonan dollarin liikevaihtoa Jos mukaan lasketaan muiden lääkekannabiksen laillistaneiden osavaltioiden kauppa, puhutaan jo miljardeista dollareista. Uskon että kymmenen vuoden kuluttua kannabiskaupan arvo USA:ssa voi jo olla 50 miljardin dollarin luokkaa.

”Sopii myös Suomelle”

Brian Vicente tietää, että maailman katseet on nyt suunnattu Coloradoon. Hän katsoo päättäväisesti ja suoraan takaisin silmiin ja suosittaa samaa muille, myös Suomelle. Ensinnäkin lääkekannabista:

- Ehdottomasti. Marihuanasta voi olla suuri apu ihmisille jotka sairastavat syöpää tai aidsia, kärsivät pahoinvoinnista, kivuista tai sotatraumoista. Olen nähnyt omin silmin että kannabis pelastaa ihmishenkiä. Se ei ole mikään ihmelääke kaikkiin tauteihin, mutta kiistattomasti se auttaa monia potilaita.

Coloradossa oli viime vuonna yli 110 000 rekisteröityä lääkemarihuanan käyttäjää. Brian Vicente myöntää, että joukossa oli niitäkin, jotka käyttävät lääkettä enemmänkin viihdetarkoituksessa.

- Kyllä lääkemarihuanalupia varmaan myös käytetään väärin. Mutta samalla tavalla väärinkäytetään myös reseptilääkkeitä. Ja lääkkeiden kyseessä ollen yliannostukseen voi kuolla, marijuanan suhteen sellaista vaaraa ei ole. Tähän mennessä ei ole todisteita yhdestäkään tapauksesta jossa ihminen olisi kuollut marijuanan yliannostukseen.

Entä sitten kannabiksen laillistaminen viihdekäyttöönkin, sopisiko Suomen kaltaiselle maalle?

Yle

- Ehdottomasti. Teidän kannattaa kysyä itseltänne, että onko järkevää sakottaa tai vangita ihmisiä marijuanan käytöstä, onko pilvenpolttajien jahtaaminen todella järkevää poliisin voimavarojen käyttöä? Vai olisiko järkevämpää keskittyä murhiin, väkivaltarikollisuuteen tai omaisuusrikoksiin? Suomessakin kannattaisi harkita ihmisten rankaisemisen sijaan verotulojen keräämistä kannabiksen kaupasta.

”Katukauppias ei kysele ikää”

Brian Vicente pitää kannabista aikuisten aineena ja on itsekin huolissaan sen suosiosta teinien keskuudessa.

- Pohdimme tätä kysymystä pitkään kun muotoilimme lakitekstiä. Mutta tiedämme myös, että teinit ovat tässä maassa, ja kai Suomessakin, käyttäneet marijuanaa jo noin sadan vuoden ajan, ja käyttömäärät ovat pysyneet aika vakioina. Niin USAssa kuin Suomessa marijuanaa myydään kadunkulmissa tai puistoissa, kukaan ei kysele ikää, asiakas ei usein edes tiedä mitä on ostamassa. Me Coloradossa siirsimme tuon kaupankäynnin pois kadulta valtion valvomiin myymälöihin.

Mutta eikö ole odotettavissa, että mustan pörssin kauppiaat keskittyvät jopa enemmän nuoriin asiakkaisiin, nyt kun yli 21-vuotiaat voivat ostaa oman pilvensä luvallisesti valtion lisenssoimista kaupoista?

- Pitää muistaa, että kannabiksen myyminen alaikäisille on edelleen rikollista. USA:ssa pidätetään joka vuosi 800 000 ihmistä marijuanan takia. Me Coloradossa emme nyt enää osallistu niihin talkoisiin, ja poliisillamme on paljon enemmän voimavaroja vakavampien rikosten selvittelyyn, mukaan lukien marijuanan myynti alaikäisille.

”Myös kovien huumeiden laillistamisesta voi puhua”

Lääkemarihuana on nyt laillista 21 Yhdysvaltain osavaltiossa. Mutta liittovaltion tasolla se on edelleen luokiteltu ensimmäisen luokan vaaralliseksi huumeeksi. Brian Vicente myöntää, että tilanne on ongelmallinen. Etenkin, jos valta Valkoisessa talossa vaihtuisi konservatiivisempiin käsiin.

- Kyllä me tässä tavallaan uhkapeliä pelaammme. Investoimme yrityksiin, jotka seuraava presidentti voi julistaa laittomiksi. Mutta en usko että niin tulee käymään. Yhä useampi osavaltio laillistaa marijuanan ja sille politiikalle on vahva kannatus kansalaisten keskuudessa. Liittovaltio ei voi kääntää kehitystä taaksepäin.

Mutta mitä on odotettavissa, jos kehitys menee aina vain eteenpäin? Seuraako kannabiksen laillistamisesta myös muiden huumeiden laillistaminen? Loogisesti ajatellen silläkin saataisiin rikollisuus vähenemään, päihteiden kauppa valvontaan ja verotuloja valtiolle. Brian Vicente uskoo, että myös kovempien huumeiden laillistaminen nousee vielä keskusteluun.

- Me teemme nyt marihuanapolitiikkaa. Mutta voisiko tämä johtaa keskusteluun myös muiden huumeiden laillistamisesta, siitä että niidenkin suhteen olisi turvallisempia vaihtoehtoja kuin kieltolaki – ilman muuta näin voi käydä.